Getuie in kartel-ondersoek toegang tot SA geweier | Netwerk24
Getuie in kartel-ondersoek toegang tot SA geweier
Deur William Horne 15 April 2019 17:10
Die ondersoek na 'n vermeende duikklopkartel deur die Mededingingskommissie is vertraag omdat die sleutelgetuie, 'n Zimbabwiese asielsoeker in die VSA, toegang tot Suid-Afrika geweier is.
Die Mededingingskommissie ondersoek tans paneelkloppers wat na bewering konkel oor pryse as deel van 'n kartel.
Die Mededingingstribunaal het Maandag uitstel aan die kommissie toegestaan omdat hy nog nie die getuienis van dié persoon kon verseker nie.
Die asielsoeker is 'n sleutelgetuie omdat hy kennis het van die binnewerke van die kartel.
"Hy is die enigste persoon wat vir ons kan sê hoe die kartel bedryf is. Hy het vantevore vir een van die betrokke duikkloppers gewerk," sê die kommissie in 'n verklaring.
Die asielsoeker sou in Februarie sy getuienis gelewer het, maar is gekeer toe hy in die VSA op 'n vliegtuig na Suid-Afrika probeer klim het. Sy asieldokumente het nie voldoen aan Suid-Afrikaanse wetgewing nie.
Die ondersoek wentel om twee duikklopondernemings, Eldan Auto Body en Precision and Sons.
Hulle het saam 'n klag ingedien dat die uitstel onbillik was teenoor albei maatskappye, veral met betrekking tot die beduidende koste wat hulle reeds in die voortslepende saak aangegaan het.
Die Mededingingstribunaal het wel gesê dat die uitstel nie weens enige foute deur die kommissie geskied het nie, en dit dus belangrik is om 'n billike tydperk te gee totdat die feite van die saak deur die uitstaande getuienis met die openbaar gedeel kan word.
"Geregtigheid wat vertraag word, is geregtigheid wat ontneem word," het die tribunaal Maandag in 'n verklaring gesê. "Maar die kommissie se aansoek om uitstel is in goeder trou gemaak en is dus regverdig."